জুলুম নিপীড়ন নির্যাতনের বিরুদ্ধে মানবিক অধিকার প্রতিষ্ঠার জন্যই গণতন্ত্র। মানুষের কথা বলার অধিকার আর অন্ন, বস্ত্র, শিক্ষা, স্বাস্থ্য, কর্মসংস্থান পাওয়াই হলো গণতন্ত্র। গণতন্ত্র অর্থ কয়েক বছরের মাথায় গতানুগতিক নির্বাচন দিয়ে ক্ষমতার হাতবদল নয়। গণতন্ত্রের উদ্দেশ্য হলো জনগণের ন্যায্য অধিকার প্রতিষ্ঠা করা। দেশের স্বাধীনতা সার্বভৌমত্ব স্বাধীনভাবে রক্ষা করা। দেশের স্বাধীন মানচিত্র সংরক্ষণ করা। পররাষ্ট্রনীতির সব নিয়মনীতি মেনে দেশকে সার্বিকভাবে এগিয়ে নেওয়া। কারো সঙ্গে শত্রুতা নয় বন্ধুত্বের মাধ্যমে সুসম্পর্ক বজায় রাখা। দেশের সীমান্তে বসবাসরত সব শ্রেণির ও পেশার জনগণের সুরক্ষা প্রতিষ্ঠা করা। গণতন্ত্র অর্থ দেশের সর্বস্তরের মানুষের ন্যায্য অধিকার প্রতিষ্ঠা করা। সাম্প্রদায়িকতার ঊর্ধ্বে থেকে সব ধরনের পেশা ও মানুষের কল্যাণে রাষ্ট্রকে এগিয়ে নিয়ে যাওয়া। জনগণের কল্যাণে যারাই দেশ ও জনগণকে ভালোবাসবে তাদের নির্বাচন করাই জনগণের দায়িত্ব। যারা দেশকে উন্নয়নে অগ্রগতিতে এগিয়ে নেবে তাদের বিজয়ী করাই ভোটারদের নৈতিক দায়িত্ব। স্বাধীনতা সার্বভৌমত্ব জনগণের মৌলিক অধিকার, কর্মসংস্থান, ঘরে ঘরে শিক্ষিত বেকারদের চাকরির দাবি যারা পূরণ করতে পারবে তাদেরকেই জয়ী করা দরকার।